和史魏公荔枝韵
作者：釋寶曇
朝代：宋

paragraphs: 炎州草木誠可憐，荔枝六月生蠻煙。
瞿聃不出盛明世，星斗一粲黄昏天。
憧憧翠蓋下平地，井井絳幘羅群仙。
囊封白玉倍晶瑩，手挹甘露加清圓。
檳榔却悞染猩血，末利更欲薰龍錢。
可人風味自不惡，動地身價來何年。
楊梅盧橘定臣妾，河豚瑶柱微芳鮮。
故家奕世富青紫，石蜜一味忘中邊。
傳聞火山考下下，似隔秋水餘娟娟。
南人兒時解評品，北客老去空流涎。
紅塵一騎煩笑粲，黄屋萬里驚回旋。
豺狼不厭林甫肉，海嶽空带胡兒羶。
交州驛置餘毒在，洛陽花事相珠連。
吾曹豈不識天意，尤物自是生海壖。
長安道近子午谷，閩粵歲駕東南船。
色香味變只三日，風馬牛奔須數千。
只今上方亦玉食，不忍束帛疲民編。
冰盤恰恰薦親壽，頳汗納納愁夫肩。
秋來銜子定鴻鵠，日莫得飽同烏鳶。
錦衾何必卷還客，我自與汝心安然。